DIPESALEME 103 SSO61SO - Boka Jehova, moya wa ka; - Bible Search
DIPESALEME 102 DIPESALEME 104
Thoko e rokang Modimo wa mehauhelo yohle.
1Boka Jehova, moya wa ka; tsohle tse ka ho nna a di ke di boke lebitso la hae le kgethehileng! 2Boka Jehova, moya wa ka, o se ke wa lebala ditshitso tsohle tsa hae! 3Ke yena ya tshwarelang makgopo a hao wohle, ya fodisang malwetse a hao kaofela. 4O lopolla bophelo ba hao lebitleng, o o rwesa lereko le mehauhelo hloohong. 5O kgorisa molomo wa hao ka tse molemo, mme botjha ba hao bo ntjhafala jwaloka ntsu.
6Jehova o lokisetsa, o ahlolela bohle ba hatakelwang. 7O ne a senolele Moshe ditsela tsa hae, a bontsha bana ba Iseraele diketso tsa hae tse phahamileng. 8Jehova o mohau, o lereko, o dieha ho halefa, o ruile mehauhelo e mengata. 9Ha a tsekise kamehla, hlonamo ya hae hase e sa feleng. 10Ha a ka a re etsa kamoo dibe tsa rona di leng kateng, ha a ka a re putsa ka moputso wa makgopo a rona.
11Empa jwaloka lehodimo ha le phahamile hodimo ho lefatshe, mohau wa hae o moholo jwalo ho ba mo tshabang. 12Jwalokaha botjhabela bo le hole le bophirimela, o lahlela makgopo a rona jwalo hole le rona. 13Jwalokaha ntata motho a hauhela bana ba hae, Jehova o hauhela jwalo ba mo tshabang. 14Hobane o tsebisisa ho bopjwa ha rona, o elellwa hoba re lerole feela.
15Motho, ditshiu tsa hae di jwaloka jwang; o kgaba jwaloka palesa ya naha;
16ha moya o feta hodima yona, e se e le siyo, esita le tulo tsa yona ha di sa e tseba. 17Empa mohau wa Jehova o hlola o le teng kamehla le mehla ho ba mo tshabang, le ho loka ha hae ho bana ba bana ba bona, 18e leng ba bolokang selekane sa hae, ba elellwang ditaelo tsa hae ho di phetha.
19Jehova o beile terone ya hae mahodimong, mme borena ba hae bo busa dintho tsohle.
20Bokang Jehova, lona mangeloi a hae, bahale ba matla, ba phethang lentswe la hae, ba mamelang molomo wa hae! 21Bokang Jehova, lona makgotla a hae kaofela, lona bahlanka ba hae kaofela, ba etsang ho ratwang ke yena! 22Bokang Jehova, lona mesebetsi ya hae kaofela, nqalong tsohle tsa borena ba hae! Moya wa ka, o boke Jehova!